Heger, Eduard, poslanec NR SR (2019-05-10):
Ďakujem veľmi pekne, pán predsedajúci. Pán minister, tak dovolíte teda, aby som ja len pár otázok aj z toho, keď som počúval vašu úvodnú reč, aj vlastne vystúpenie pani Žitňanskej, aby som to možno tak zadefinoval, že práve mne ide o to, aby tu bola tá spravodlivosť, na tom sa, myslím, že zhodneme, aby teda aj na trhu bola spravodlivosť, aby niektorí podnikatelia neboli zvýhodnení na úkor druhých a ja preto som sa chcel opýtať, že keď vy vidíte, vlastne prichádzate s týmto zákonom, že čo to môže spôsobiť ako keby z hľadiska takej atmosféry tých podnikateľov, že ktoré subjekty sa môžu cítiť aj na základe toho, čo povedala pani Žitňanská, že by mohli byť ako keby diskriminované a iné zase zvýhodnené a čiže toto by ma tak zaujímalo, ak by ste vedeli sa k tomu vyjadriť. A zaujímala by ma tam ešte jedna vec, že tá premlčacia doba, lebo ak to správne chápem, tak vlastne s tými exekúciami sa spája určitá premlčacia doba. Vy ste povedali, že sa to zastaví a on, že môže ten ako keby veriteľ znovu si požiadať o to, ak teda chce naďalej vymáhať. A chcel som vedieť, že do akej miery to zasahuje do tej premlčacej doby a či sa nemôže stať, že ak on to nestihne, resp. ak to skončí na konci toho obdobia tej premlčacej doby, či sa môže stať, že niekto teraz by aj chcel, ale nebude môcť. Čiže toto len (reakcia navrhovateľa), ja viem, ja preto využívam tú príležitosť, že som tu v ústnej rozprave, ale hovorím, ako stačí mi jednou vetou odpoveď, keď vás tu teda máme. Ale druhá vec je ten elektronický výber exekútora. Tam sa chcem opýtať opäť otázku, príležitostnú, na záver dňa, ale že ako to bude, že či teda bude ten digitál, ktorý bude priraďovať, lebo či toto nie je jeden z nástrojov, ktorý môže spôsobiť, že vám priradia exekútora, ktorý možno nie je až tak šikovný a zase na druhej strane, tá profesia (povedané so smiechom), pozeráte, čiže to je skôr taká technická otázka, že lebo predsa ten exekútor, áno, máme možno tam v tom vreci ako keby aj dobrých exekútorov, ktorí to vedia urobiť čestne a poctivo. Máme takých, ktorí to možno nevedia urobiť a potom takých, ktorí to neurobia čestne a poctivo, lebo používajú rôzne praktiky. V tomto ste vy doma, ale ja sa na to pozerám z pohľadu teda toho trhu, že keď niekto je v tej profesii dobrý, tak je schopný ako keby vymôcť tomu veriteľovi tú pohľadávku a ak niekto nie je, tak ten veriteľ vlastne má smolu. A keď mu digitál priradí exekútora, ktorý zhodou okolností nie je taký šikovný, tak vlastne doplatil na ten digitál a nemohol si ako keby tú službu ten veriteľ nakúpiť. A aj na trhu, keď nakupujeme služby, tak si nakupujeme od tých najlepších, alebo teda človek si môže vybrať, koho považuje, či chce ísť na cenu, alebo či chce ísť na kvalitu. Ak chce ísť na kvalitu, tak si vyberie kvalitnejšieho, lepšieho, ale toto, myslím, že digitál teda zabráni, ak tomu správne chápem. Takže, čiže tuto by ma zaujímal váš názor, pán minister, keďže vy už asi jediný môžte vystúpiť (povedané so smiechom). Takže, a teda neviem, či máte tie dáta, to by som sa tiež pridal k tomu, čo hovorila aj pani Žitňanská, že koľko je teda tých dlhších ako päť a respektíve, koľko je tam tých nemajetných a koľko je takých, ktoré sú ešte vymožiteľné, čiže ak by ste k tomu mohli povedať pár takých bližších informácií. Ďakujem veľmi pekne, skončil som.